《邹县谒孟夫子》
明代·李孙宸

邹峄城南二三里，土垣茅屋多倾圯。岿然丹垩庙貌存，云祀邾公孟夫子。

夫子生当战国年，凋残圣绪已如线。砥柱澜回洙泗脉，分庭礼抗侯王前。

提醒人心起大寐，直在鸡鸣夜气先。谁云五世泽旋改，绝学微言开万代。

千秋遗像切瞻依，岩岩璧立风犹在。散步庭除重所思，森森桧柏影参差。

修干昂霄枝复偃，谡谡清风晚更吹。奔涛似听风雷走，夭矫尽作虬龙姿。

乔木由来称故国，鬼神呵护有如斯。君不见死士垄，犹胜生王头。

贵贱枯荣总一邱，何物人间称不朽，宫墙宇宙共悠悠。

又不见当日雪宫与齐囿，独乐何知民疾首。只今芳草尽离离，惟见牛羊牧竖走。

夫子屈伸道合时，位是宾师身布衣。后车未厌传餐侈，滕馆从教窃屦疑。

始知众人不识，道固委蛇。我来稽首亲瞻百世师，何必闻风想惠彝。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。